Πρόκειται για το πρώτο ύποπτο κρούσμα κορωνοϊού που ελέγχεται στη Θεσσαλονίκη, σύμφωνα με το voria.gr.

Συναγερμός έχει σημάνει στη Θεσσαλονίκη, καθώς το μεσημέρι εισήχθη εσπευσμένα στο νοσοκομείο ΑΧΕΠΑ 60χρονος ασθενής με συμπτώματα παρόμοια με αυτά του νέου κινεζικού κορωνοϊού, ο οποίος είχε ταξιδέψει στην πόλη Ουχάν της Κίνας.

Σύμφωνα με τον διοικητή του νοσοκομείου, Παναγιώτη Παντελιάδη, ο ασθενής εισήχθη το μεσημέρι της Πέμπτης στο νοσοκομείο και αμέσως κινήθηκαν όλες οι προβλεπόμενες διαδικασίες.

Αυτή τη στιγμή ο ασθενής βρίσκεται σε καραντίνα στο ΑΧΕΠΑ, σε θάλαμο απομόνωσης, ενώ έχει ήδη ληφθεί δείγμα το οποίο εστάλη στο Ινστιτούτο Παστέρ για να εξακριβωθεί εάν πρόκειται για κρούσμα του θανατηφόρου ιού ή για απλό κρούσμα γρίπης. Τα αποτελέσματα θα γνωστοποιηθούν έως αύριο.

Υπενθυμίζεται ότι το νοσοκομείο ΑΧΕΠΑ είναι ένα από τα νοσοκομεία αναφοράς που έχουν ορισθεί από το υπουργείο Υγείας για την αντιμετώπιση πιθανού κρούσματος κορονοϊού στην Ελλάδα.

Πηγή: voria.gr, ΑΠΕ – ΜΠΕ